**Negeseuon Cristnogol i blant ar y thema chwaraeon / bod yn y tîm.**

**Adnoddau:** llawlyfr rheolau rygbi/pêl droed (medrwch eu lawr lwytho am ddim ar ffurf pdf; neu os oes ganddoch chi brojector copy/pastio rhai o’r tudalennau fel eu bod yn ymddangos ar y sgrin.)

Gellid addasu’r cyflwyniad isod er mwyn defnyddio ba bynnag gêm/ set o reolau sydd o ddiddordeb i chi. Dw i 'di dewis pêl-droed am mai dyna’r gêm fwyaf poblogaidd ac mae’r rheolau’n fanwl - mae croeso i chi ddewis unrhyw gamp.

**Holi** – Be di maint pêl-droed? (Cewch wahanol atebion – fel arfer plant yn dangos y siâp gyda’u dwylo). Pwysleisiwch eich bod eisiau’r UNION fesuriadau fel sydd yn llyfr FIFA ‘The Laws of the Game’.

**Pê**l

* *of a circumference of not more than 70 cm (28 ins) and not less than 68 cm (27 ins)*

 *• not more than 450 g (16 oz) and not less than 410 g (14 oz) in weight at the start of the match.*

Ni chewch ddefnyddio pêl tenis i chwarae pêl-droed. Na phêl lan y môr ysgafn. Rhaid cael pêl sydd y maint cywir a’r pwysau cywir. Rhaid cael pêl sy’n dilyn y canllawiau sydd yn y llyfr rheolau os am chwarae gêm iawn o bêl-droed.

Beth am y fflagiau sydd ar y cae? Ydych chi’n meddwl fod yna reolau am y fflagiau?

* *A flagpost, not less than 1.5 m (5 ft) high, with a non-pointed top and a flag must be placed at each corner.*
* *Flagposts may also be placed at each end of the halfway line, not less than 1 m (1 yd) outside the touch line.*

Oes – mae yna reolau manwl am y fflagiau hefyd!

I ddweud y gwir mae’r llyfr rheolau yn 144 o dudalennau o hyd ac yn sôn am bob agwedd o gêm bêl-droed. Mae yna reolau am uchder y gôl; hyd y gêm; nifer o chwaraewyr; nifer o newidiadau (substitutions); ciciau rhydd; ciciau o’r smotyn... Mae rheolau pêl-droed yn fanwl iawn.

Pan mae timau pêl-droed yn chwarae yn erbyn ei gilydd mae’n rhaid iddyn nhw ddilyn y rheolau. FIFA sy’n sgwennu’r rheolau ac mae’n rhaid i bob gwlad yn y byd ddilyn yr un rheolau. Dydy tîm pêl-droed Cymru ddim yn cael chwarae hefo 17 dyn ar y cae. Dydy tîm Ffrainc ddim yn cael rhoi gôl fawr un ochr i’r cae a gôl fach, fach yr ochr arall.

Pam dych chi’n meddwl bod angen i FIFA sgwennu’r rheolau?

(Er tegwch i bawb; er lles y gêm; i gadw trefn ayb)

Os ydy chwaraewyr yn torri un o’r rheolau be sy’n digwydd? (Cerdyn coch/melyn e.e. Louis Suárez yn cael ei hel o’r cae am FRATHU!!)

**Neges:** Roedd yn rhaid i FIFA sgwennu rheolau pendant am nifer o resymau gwahanol. Ond rydyn ni i gyd yn gwybod bod angen rheolau i gadw trefn. Mae’r rheolau hefyd yn sicrhau fod pawb yn gwybod be’n union maen nhw i fod i’w wneud mewn gêm. Mae holl wledydd y byd yn gwybod os ydyn nhw eisiau chwarae pêl-droed bod yn rhaid iddyn nhw ufuddhau i’r ‘Laws of the Game’. Mae’r rheolau yno i helpu pobl. Ond....

**Nid** llyfr o reolau ydy’r Beibl! Mae pobl yn aml yn meddwl mai llyfr rheolau ydy’r Beibl – ond dydy hyn ddim yn wir!

(Os dych chi wedi argraffu rhai o’r rheolau yna torrwch nhw i fyny/rhwygwch nhw a’u taflu).

Stori Duw ydy’r Beibl nid set o reolau. Mae’r Beibl yn stori gariad sy’n dweud,

**Adnodau: 1 Ioan 4: 7-10**

*Ffrindiau annwyl, gadewch i ni garu'n gilydd, am fod cariad yn dod oddi wrth Dduw. Mae pawb sy'n caru fel hyn wedi ei eni'n blentyn i Dduw ac yn nabod Duw.**8 Os ydy'r cariad hwn ddim gan rywun, dydy'r person hwnnw ddim yn nabod Duw chwaith — am mai cariad ydy Duw.**9 Dyma sut wnaeth Duw ddangos ei gariad aton ni: anfonodd ei unig Fab i'r byd, er mwyn i ni gael bywyd trwyddo.**10 Dyma beth ydy cariad: dim y ffaith ein bod ni'n caru Duw, ond y ffaith ei fod e wedi'n caru ni ac anfon ei Fab yn aberth oedd yn gwneud iawn am ein pechodau ni.*

Mae Duw eisiau i ni garu’n gilydd. O Dduw ei hun mae cariad yn dod. Cariad ydy Duw. Mae Duw’n ein caru ni gymaint fel ei fod wedi gyrru ei fab i’r byd i farw ar groes er mwyn i ni beidio â chael ein cosbi am ein pechodau.

Iesu sydd wedi cael y ‘red card’ yn ein lle ni er ei fod o’n hollol ddieuog / nad oedd o’n ei haeddu*.*

Does 'na ddim sôn am gariad yn rheolau FIFA. Does 'na ddim sôn am gariad mewn unrhyw set o reolau - dim mewn rheolau rygbi na rheolau Monopoly! Mae’r Beibl yn wahanol i bob llyfr arall yn y byd.

**Gweddïwn:** Ein Tad, Diolch i ti am dy gariad tuag aton ni. Diolch am anfon Iesu i’r byd fel ein bod ni i gyd yn cael cyfle i dy adnabod di yn well. Helpa ni i garu Iesu a’i ddilyn. Rydyn ni i gyd yn gwybod bod rheolau a chyfreithiau’n bwysig. Rydyn ni i gyd yn gwybod bod angen cyfraith a threfn. Ond, ein Tad helpa ni i gofio fod y Beibl yn wahanol i bob llyfr arall. Nid set o reolau sych ydy’r Beibl ond llyfr byw, sy’n llawn o dy gariad Di. Amen.